LAUSUNTO
				22.4.2005

Oikeusministeriö
Lainvalmisteluosasto
PL 25
00023 Valtioneuvosto

om.kirjaamo@om.fi

TOISEN HENKILÖTODISTUKSEN VÄÄRINKÄYTTÖ (OIKEUSMINISTERIÖN LAUSUNTOJA JA SELVITYKSIÄ 2005:6)

Suomen Hotelli- ja Ravintolaliitto SHR ry toteaa lausuntonaan toisen henkilötodistuksen tai vastaavan asiakirjan käyttämisestä yksityisen henkilön erehdyttämiseksi seuraavaa:  

Kuten oikeusministeriön ehdotuksesta ilmenee Suomen Hotelli- ja Ravintolaliitto SHR ry on tehnyt aloitteen toisen henkilötodistuksen väärinkäytön sanktioimisesta. Liiton tavoitteena on helpottaa jäsenyritysten anniskeluvalvontaa ja vähentää toisen henkilötodistuksen käytöstä syntyviä ongelmia. Siksi SHR kannattaa tältä osin oikeusministeriön ehdotusta rikoslain uudistamiseksi. 

SHR:n jäsenyritykset ovat jo vuosien ajan kertoneet, että henkilötodistusten väärinkäyttö on laajalle levinnyt ja viihderavintoloille paljon ongelmia aiheuttava ilmiö. Ravintoloiden kannalta asian teki erityisen ongelmalliseksi se, että alkoholiviranomaiset noudattivat pitkään linjausta, jonka mukaan ravintolalta voitiin perua anniskelulupa määräaikaisesti, jos ravintolasta löytyi tarkastuksen aikana alaikäinen henkilö. Lupa voitiin peruuttaa siitä huolimatta, että ravintolan järjestyksenvalvojat tarkastivat ovella kaikkien sisäänpyrkijöiden henkilötodistukset. Nykyisin anniskeluviranomaisten sanktiolinja on lieventynyt, mutta väärien henkilötodistusten laajamittainen käyttö vaikeuttaa ravintoloiden ikäkontrollia edelleen merkittävästi. 

Ravintolat ovat havainneet, että nuoret käyttävät yleisesti esimerkiksi vanhempien sisarusten passeja tai henkilötodistuksia ravintolaan pyrkiessään. Monet ravintolat ottavat nuorilta pois väärät ja toisen henkilön henkilötodistukset ja toimittavat ne poliisille. Näissä tapauksissa ongelmaksi on muodostunut se, ettei toisen henkilön henkilötodistuksen käyttäminen ole rangaistavaa, ja jos henkilötodistusta ei käytetä luvatta, ravintolalla ei ole oikeutta ottaa toisen henkilön henkilötodistusta pois ravintolaan pyrkijältä. Ravintolat ovat toimittaneet väärät ja toisen henkilön henkilötodistukset poliisille, mutta poliisille on jäänyt ainoaksi mahdollisuudeksi palauttaa  luvallisesti käytetyt toisen henkilön henkilötodistukset niiden omistajalle tai käyttäjälle ilman seuraamuksia. 

Tieto siitä, että väärän henkilötodistuksen käyttämisestä ei tule seuraamuksia on levinnyt hyvin nuorten tietoisuuteen, ja on todennäköistä, että edellä kuvattu ongelma vain pahenee lähivuosina. Siksi toisen henkilön henkilötodistuksen väärinkäyttämisen sanktiointi on välttämätöntä. SHR katsoo, että ehdotettu sakkorangaistus on riittävä sanktio. Myös pakkokeinolain laajentaminen niin, että toisen henkilökortin väärinkäytön yhteydessä voidaan turvautua jokamiehen kiinniotto-oikeuteen on lain käytännön toimivuuden kannalta järkevä esitys. 

Tärkeintä on, että lain muutoksen avulla nuorten keskuuteen leviää tieto siitä, että väärän henkilötodistuksen käytöstä voi seurata sanktio. Näin syntyneet ongelmat saadaan poistettua tai ainakin vähenemään merkittävästi. Muutos parantaa myös ravintolayritysten mahdollisuuksia estää alaikäisten pääsy ravintolaan ja vähentää riskiä tahattomien anniskelurikkeiden syntymisestä. 

SUOMEN HOTELLI- JA RAVINTOLALIITTO SHR RY

Timo Lappi			Veli-Matti Aittoniemi
toimitusjohtaja		lakimies